ועדת הכספים, כנסת 20, פרוטוקול מספר 1097, 2018-07-09 10:51

משה גפני: שלום.

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק שירותי הדת היהודיים (תיקון מס' 23) (סכום ההשתתפות בהוצאות התקציב של מועצה דתית), התשע''ח-2018 - הוראת שעה לשנת 2018, בקשה לדיון מחודש.

משה גפני: אני אומר לחברי הוועדה למה אני מבקש את הדיון מחדש.

משה גפני: אנחנו אישרנו את זה כבר.

משה גפני: יש כאן דבר שקצת קשה לי להסביר אותו.

משה גפני: אני לא מבין למה אנחנו מגיעים לרגע האחרון.

משה גפני: אני רק אומר לכם כמו שאני נוהג לעשות תמיד את האמת כמו שהיא.

משה גפני: האמת כמו שהיא היא שאנחנו הגשנו הצעת חוק והצעת החוק אומרת שההשתתפות של השלטון המקומי במועצות הדתיות תהיה כמו ההשתתפות שלהם בשירותים אחרים שהם מגישים ומשלמים יחד עם הממשלה.

משה גפני: הנוהג הוא שבכל ההשתתפויות שנוגעות למשרדי הממשלה השונים, הרשות המקומית צריכה לשלם 25 אחוזים והמדינה נותנת 75 אחוזים.

משה גפני: הרבה שנים צרם בעיני העניין הזה.

משה גפני: למה שירותי הדת צריכים להיות שונים מאשר כל שירות אחר שהמדינה נותנת יחד עם השלטון המקומי.

משה גפני: אני ביקשתי, כאשר הביאו לכאן את הנושא הזה של הדיפרנציאליות, שנכון, כאשר זה החוק, אז הדיפרנציאליות היא חלק מהעניין, אבל הכול מעוות מכיוון שהשלטון המקומי צריך לתת הרבה כסף באופן יחסי לעומת מה שהוא נתן בשירותים אחרים.

משה גפני: אני לא מדבר על מה השלטון המקומי נותן, שהוא נותן מעט.

משה גפני: לא רלוונטי, אבל בחלוקה הזאת, זה לא בסדר.

משה גפני: לפני שש או שבע שנים היה כאן גמבשו שהוא בחור רציני ושאלתי אותו למה זה כך.

משה גפני: הוא בא לוועדה וביקש את הדיפרנציאליות.

משה גפני: זה כבר היה לפני הרבה שנים.

משה גפני: הוא אמר שזה מאוחר, עכשיו צריך את הדיפרנציאליות והוא צדק.

משה גפני: הוא אמר, תאשר את זה ובשנה הבאה אנחנו נביא שינוי.

משה גפני: אז ישבתי אתו במשרד האוצר ובסופו של דבר נדמה לי שהוא עזב ונכנס ראובן כוגן ואחרי כן ראובן כוגן עזב.

משה גפני: אתם עוזבים במשרד האוצר מהר מדי.

יובל טלר: מגרשים אותנו.

משה גפני: לא מגרשים אתכם.

משה גפני: דורשים אתכם במקומות אחרים.

יובל טלר: מבטיח להישאר.

משה גפני: לא משנה.

משה גפני: אני לא נכנס לעניין הזה.

משה גפני: כוגן היה אצלי לא מזמן, הוא ברכבת.

מיקי לוי: לא.

מיקי לוי: הוא כבר לא שם.

מיקי לוי: סיים.

מיקי לוי: הוא בכללית.

משה גפני: אני לא מספיק לעקוב.

משה גפני: לא חשוב.

משה גפני: לא רלוונטי.

משה גפני: מדובר כנראה בבחורים מוכשרים שלוקחים אותם למקומות אחרים.

משה גפני: ההבטחה הייתה הבטחה שלטונית והיא לא התבצעה.

משה גפני: כל שנה אני מתרגז מחדש כי לא עושים את זה ופוגעים בראשי הרשויות.

משה גפני: המדינה צריכה להשתתף בכסף, אם היא חושבת שצריך שירותי דת, אלא אם כן היא חושבת שלא צריך שירותי דת.

משה גפני: אם זה כך, למה זורקים את זה על השלטון המקומי?

משה גפני: לאחרונה, בשנה האחרונה, התאחר העניין של הדיפרנציאליות ואני לא מאשים אף אחד.

משה גפני: הייתה מחלוקת בין היועצים המשפטיים במשרד הפנים ובמשרדים אחרים.

משה גפני: הרי זה כמה משרדים שותפים יחד.

משה גפני: עודד פלוס רתח מזעם, בצדק מבחינתו.

משה גפני: הוא אומר שהוא צריך לעבוד.

משה גפני: וכדי שהוא יעבוד, הוא צריך את האישור הזה.

משה גפני: אם לא יהיה דיפרנציאלי, הוא במצב קשה.

משה גפני: יש רשויות עניות מאוד שיצטרכו לתת הרבה כסף כמו ערים עשירות, שזה נכון.

משה גפני: על זה אני לא מתווכח.

משה גפני: אני מתווכח על הבסיס.

משה גפני: אז ישבתי עם משרד האוצר.

משה גפני: הגעתי אתם להסכמה אבל ההסכמה התחילה לרדת.

משה גפני: בהתחלה הייתה הסכמה.

משה גפני: אמר לי יוגב שהרי אישרתם תקציב ואיך אתם יכולים פתאום לדרוש.

משה גפני: אמרתי לו שהוא צודק, זו טענה נכונה.

משה גפני: ירדנו מהעניין הזה של 2018.

משה גפני: אמרנו שעל 2019 תיתן איזה שני אחוזים כדי שיתחיל העניין אבל אחרי כן נעשה את זה באופן מדורג עד 2025, שזה באמת הרבה שנים.

משה גפני: אלה כבר קדנציות אחרות.

משה גפני: זה לא יורגש בתוך התקציב.

משה גפני: נעשה כאן תיקון של עוול ועל זה הגשנו הצעת חוק.

משה גפני: בהצעת החוק הזאת האוצר חזר בו והוא אמר שהוא לא מסכים.

משה גפני: זה עולה כסף והוא לא מסכים בשום פנים ואופן.

משה גפני: אז נקלענו למצוקה.

משה גפני: המצוקה היא שבתוך החוק הזה שעשינו, היות ועשינו אותו מדורג, הכנסנו גם סעיף של דיפרנציאליות.

משה גפני: היות וכבר עבר התאריך, ואם אנחנו לא נאשר אותו לא תהיה דיפרנציאליות, אמרתי שלפחות ייתנו לנו שנוכל להעביר את זה בקריאה ראשונה.

משה גפני: בכל אופן יש את החזון הזה כאן, הוא לא מאושר בגלל שאין תקציב, אבל אני מתחייב שבלי תקציב אני לא עושה את זה, אבל שנוכל לפצל את הסעיף הדיפרנציאלי כי אחרת אין אותו.

משה גפני: זה ארך חמישה שבועות בוועדת שרים לחקיקה עד שאישרו לי את הנושא הזה שהתחייבתי במליאת הכנסת שאני לא עושה בלי כסף.

משה גפני: התחייבתי.

משה גפני: מרגי אפילו הצביע נגד.

משה גפני: התחייבתי גם בפניו.

משה גפני: התחייבתי בפני כולם.

משה גפני: אני יודע שאני גם לא יכול להעביר את זה בלי הסכמה.

משה גפני: אני בסוף אעביר את זה, בעזרת השם ובלי נדר.

משה גפני: החוק הזה הוא נכון.

משה גפני: אין אף אחד שיכול לערער עליו.

משה גפני: למה הוא שונה משירותי רווחה?

משה גפני: למה הוא שונה משירותי תחבורה?

משה גפני: למה?

משה גפני: אי אפשר לעשות את זה היום, אבל זה ייעשה.

משה גפני: אבל בינתיים אני מבקש את הדיפרנציאליות.

משה גפני: מכיוון שאישרנו את הסעיף הזה בישיבה הקודמת, אני צריך להביא את זה עכשיו, אחרי שקיבלתי את האישור לפיצול במליאת הכנסת, אני צריך לאשר את הסעיף הזה ולשנות את התאריך.

משה גפני: היות והתאריך הוא שעד ה-15 ביולי אפשר לעשות את השינויים האלה, 15 ביולי זה תאריך קרוב מדי ואנחנו לא יכולים לעשות דבר כזה שהוא משולל הגיון לחלוטין.

משה גפני: לכן אני מבקש לאחר שיש את הפיצול לאשר את השינוי בבקשה לדיון מחדש כדי לשנות את התאריך מה-15 ביולי ל-30 ביולי, כדי שיתאפשר למשרד לעשות את הדיפרנציאליות הזאת ולא יצטרכו את האישור שלנו.

משה גפני: ב-2018.

משה גפני: הייתי מבקש כמובן על 2019 אבל מכיוון שיובל ייתן לי תשובה שלילית, אני אפילו לא רוצה לבקש.

משה גפני: נכון?

יובל טלר: עדיף לא לבקש.

משה גפני: כן.

משה גפני: אני יודע.

שגית אפיק: אמות המידה שאתם תפרסמו הן בעצם אמות המידה שהגיעו לדיון בוועדה.

שגית אפיק: אתה אמרת משולל הגיון ה-15 ביולי.

שגית אפיק: אנחנו חשבנו ששבועיים זה כן זמן מספיק לפרסם ברשומות אבל הגענו לרגע האחרון ונשאר שבוע.

שגית אפיק: לכן זה בעיקר למען הסר ספק כדי שכן תספיקו.

שגית אפיק: אתה מתקן בסעיף 11ב גם את סעיף קטן (א) בתאריך של הפרסום ברשומות, במקום ג' באב (15 ביולי) ל-י"ח באב (30 ביולי), וכנ"ל בסעיף קטן (ד) וכנ"ל בסעיף 11ג שמדבר על הפרסום ברשומות.

שגית אפיק: למעשה בשלושת המקומות זה יהיה 30 ביולי.

שגית אפיק: אנחנו נניח היום את ההצעה במליאה ויש לה פטור מחובת הנחה כך שהיא יכולה לעלות עוד היום ולהיות מאושרת.

שגית אפיק: אתם יכולים להצביע.

משה גפני: אלא אם כן מישהו בממשלה יתנגד.

משה גפני: ישים הסתייגות.

שגית אפיק: לא.

שגית אפיק: אי אפשר לשים הסתייגות של שר אלא אם כן אתה מודיע כאן בוועדה מראש שבכוונתך להגיש הסתייגות של שר.

משה גפני: מי שמוסמך להביא הסתייגות של שר, זה חבר הכנסת וקנין.

יצחק וקנין: אוי ואבוי אם תהיה עוד פעם הסתייגות של סגן השר.

משה גפני: אני בסאגה מאוד משונה.

יצחק וקנין: זה היה לא מכובד.

משה גפני: אני סבור שהיה צריך לעזור לי עם כל החוק הזה ולא לתת לי להתמודד לבד.

משה גפני: אני לא בעל הבית של העניין הזה, אבל בסדר.

משה גפני: מי בעד הבקשה לדיון מחדש?

משה גפני: מי נגד?

משה גפני: בעד – פה אחד

משה גפני: הבקשה אושרה.

משה גפני: מי בעד אישור הצעת חוק שירותי הדת היהודיים (תיקון מס' 23) (סכום ההשתתפות בהוצאות התקציב של מועצה דתית), התשע''ח-2018 - הוראת שעה לשנת 2018, עם השינוי שביקשתי שזה יהיה 30 ביולי במקום 15 ביולי, זה יהיה י"ח באב במקום ג' באב.

משה גפני: מי בעד השינוי ואישור ההצעה הזאת שפוצלה במליאת הכנסת?

משה גפני: מי נגד?

משה גפני: בעד – פה אחד

משה גפני: ההצעה אושרה.

משה גפני: תודה רבה.